યામીન ફરી ચૂંટાય તો ભારતનાં હિતો બીજી રીતે પણ જોખમાય. યામીન સરમુખત્યારશાહી માનસ ધરાવે છે ને વિરોધીઓને કચડી નાંખવામાં માને છે. એ માટે તેણે ફેબ્રુઆરીમાં રાજકીય કટોકટી જાહેર કરેલી. માલદીવની સુપ્રીમ કોર્ટે રાજકીય કેદીઓ અને વિરોધ પક્ષના નેતાઓને જેલમાંથી મુક્ત કરવાના આદેશ આપ્યા તેના કારણે માલદીવ્સમાં મોંકાણ મંડાઈ હતી. આ આદેશ પછી રાષ્ટ્રપતિ અબ્દુલ્લા યામીને દેશમાં કટોકટી લાદી દીધી અને પોતાના વિરોધીઓને પકડી પકડીને અંદર પૂરી દીધા. ત્યાર બાદ યામીનના ઇશારે લશ્કરે સુપ્રીમ કોર્ટ તથા બીજી અદાલતો પર કબજો કરી લીધો હતો. લશ્કરે દેશના ચીફ જસ્ટિસ સહિત બે જજોની ધરપકડ કરી તેમને અંદર કરી દીધા હતા. માલદીવ્સ પર ૩૦ વરસ લગી એકચક્રી શાસન કરનારા ભૂતપૂર્વ રાષ્ટ્રપતિ ગયૂમની પણ ધરપકડ કરીને અંદર કરી દેવાયા હતા.